TERMENI DE REFERINȚĂ
Expert(ă) în egalitate de gen pentru instruirea asistenților sociali și a specialiștilor din instituțiile locale

Proiect: „Acces echitabil la locuri de muncă și la surse de venit pentru femeile din grupuri vulnerabile”

1. Informații generale
	Element
	Informație

	Organizația contractantă
	Asociația Obștească „CASMED”, IDNO 1010620009171, mun. Bălți

	Tipul contractului
	Contract de prestări servicii

	Perioada estimată
	Noiembrie 2026 – august 2027, conform calendarului proiectului

	Locul prestării
	Mun. Bălți; sesiunea de follow-up se desfășoară online

	Volumul estimat
	24 de ore de servicii

	Unitatea de ofertare și plată
	Tarif orar; plata se efectuează pentru orele prestate și recepționate

	Depunerea ofertelor
	Până la 15 noiembrie 2026, la office@casmed.md 



2. Contextul proiectului
Asociația Obștească „CASMED” implementează proiectul „Acces echitabil la locuri de muncă și la surse de venit pentru femeile din grupuri vulnerabile”, cu sprijinul UN Women și finanțarea Agenției Austriece pentru Dezvoltare (ADA). Proiectul se desfășoară în municipiul Bălți și în raioanele Fălești, Glodeni, Rîșcani, Florești și Sîngerei.
Proiectul urmărește să sprijine 170 de femei cu vârste cuprinse între 18 și 54 de ani, inclusiv tinere care nu lucrează și nu urmează studii sau cursuri de formare profesională, precum și femei cu responsabilități de îngrijire. Participantele vor beneficia, în funcție de necesități, de instruire, orientare profesională și sprijin pentru accesarea oportunităților de angajare sau de obținere a veniturilor din activități independente.
Asistenții sociali și alți specialiști locali pot contribui la informarea femeilor eligibile, la identificarea barierelor care le împiedică să participe și la orientarea lor către sprijinul disponibil, cu respectarea demnității și a confidențialității.

3. Scopul contractării
Contractarea unui expert sau a unei experte care să pregătească și să desfășoare instruirea a 50 de asistenți sociali și specialiști locali, în două grupe, privind abordarea sensibilă la gen, comunicarea fără stigmatizare și orientarea sigură a femeilor către proiect și către serviciile competente.
Fiecare grupă va participa la două zile de instruire în prezență, câte 4,5 ore pe zi (9 ore/grupă). Ulterior, va avea loc o sesiune comună online de urmărire de 2 ore.

4. Serviciile solicitate
4.1. Pregătirea instruirii
· Elaborarea agendei, a prezentării, a exercițiilor practice și a unui instrument scurt de evaluare inițială și finală.
· Adaptarea exemplelor la situațiile femeilor care își caută un loc de muncă, revin după o pauză de îngrijire sau locuiesc în comunități rurale.
· Pregătirea unor exemple de comunicare respectuoasă și de orientare către servicii, în acord cu rolul specialiștilor locali.
4.2. Desfășurarea instruirii
· Desfășurarea a două instruiri, fiecare de 2 zile × 4,5 ore, pentru două grupe de aproximativ 25 de participanți.
· Abordarea practică a următoarelor teme: barierele de gen în accesul la angajare; responsabilități de îngrijire și alte vulnerabilități; comunicare fără prejudecăți; consimțământ și confidențialitate; principii de bază ale PSEA; limitele rolului specialistului și orientarea sigură către servicii competente în situații de violență sau în alte situații de risc.
· Utilizarea unor metode participative: studii de caz fictive, discuții ghidate, exerciții și simulări de conversații.
· Aplicarea evaluării inițiale/finale și colectarea feedbackului, folosind instrumentele agreate cu CASMED.
4.3. Sesiunea online și raportarea
· Facilitarea unei sesiuni online de urmărire (2 ore) cu participanții instruiți, pentru a răspunde la întrebări și a discuta experiențele de informare și orientare ale femeilor.
· Predarea, după instruiri, a unei sinteze succinte: participare, rezultate agregate ale evaluărilor, principalele dificultăți și recomandări practice pentru colaborarea cu instituțiile locale.
Agenda și materialele se aprobă de CASMED înainte de utilizare. Studiile de caz nu vor conține date care permit identificarea unor persoane reale. Expertul nu va realiza managementul cazurilor de violență în cadrul acestui contract.
CASMED asigură recrutarea participanților, sala, pauzele de cafea, tipărirea materialelor și transportul participanților. Deplasarea expertului la Bălți nu este inclusă în aceste cheltuieli organizatorice și va fi luată în considerare la formularea ofertei.

5. Livrabile și volumul estimat
Volumul total al contractului este de 24 de ore. Orele de instruire sunt ore efective de facilitare, fără pauze. Calendarul concret este aprobat de CASMED.
	Cod
	Livrabil / serviciu
	Termen orientativ
	Ore

	L1
	Agendă și materiale de instruire, exerciții și formular scurt de evaluare
	Înainte de prima instruire
	2

	L2
	Instruirea grupei 1: 2 zile × 4,5 ore, cu evidența participării și evaluările completate
	Decembrie 2026
	9

	L3
	Instruirea grupei 2: 2 zile × 4,5 ore, cu evidența participării și evaluările completate
	Ianuarie 2027
	9

	L4
	Sesiune comună online  
	Iunie – august 2027
	2

	L5
	Sinteză finală a instruirii și recomandări practice; predarea materialelor în format editabil
	După instruiri și sesiunea online
	2

	
	TOTAL
	
	24



6. Recepția serviciilor și calculul plății
Serviciile se prestează în baza unui contract de prestări servicii. După fiecare etapă realizată, expertul/experta transmite evidența orelor lucrate și livrabilele aferente: agenda/materialele, listele de prezență, rezultatele agregate ale evaluărilor sau sinteza, după caz.
CASMED verifică serviciile și confirmă orele acceptate. Părțile semnează un act de îndeplinire a lucrărilor (serviciilor prestate), în care se indică perioada, serviciile prestate, numărul de ore , tariful orar și valoarea de plată.
Plata se efectuează în baza actului semnat de ambele părți, pentru orele efectiv prestate și recepționate, fără a depăși cele 24 de ore contractate.  

7. Oferta financiară  
Ofertantul va completa Anexa 1, indicând tariful pentru o oră și valoarea totală pentru 24 de ore, în lei moldovenești. Tariful reprezintă costul total al unei ore de servicii pentru CASMED, inclusiv obligațiile fiscale aplicabile. Prestarea serviciilor în baza patentei de întreprinzător nu este acceptată.

8. Cerințe de calificare
· Studii superioare în asistență socială, psihologie, sociologie, drept, pedagogie, studii de gen sau domenii conexe.
· Cel puțin 3 ani de experiență în instruirea adulților și în formarea asistenților sociali, a specialiștilor din instituțiile publice sau a altor profesioniști din domeniul social.
· Experiență relevantă în egalitate de gen, prevenirea violenței și/sau abordarea sigură a situațiilor de vulnerabilitate, precum și referire către servicii specializate.
· Capacitate de facilitare în limba română și disponibilitate pentru activități în format prezență și online, conform calendarului agreat.
Constituie un avantaj: capacitatea de facilitare în limba rusă, experiența de lucru cu femei din mediul rural sau cu responsabilități de îngrijire, precum și participarea la proiecte sociale.
9. Evaluarea ofertelor
Se evaluează numai dosarele care îndeplinesc cerințele minime și care conțin documentele solicitate.  Pentru a trece la evaluarea financiară, oferta trebuie să obțină minimum 35 din 50 de puncte la evaluarea tehnică.
	Criteriu de evaluare tehnică
	Punctaj maxim

	Experiență în instruirea adulților, în special a asistenților sociali și a echipelor multidisciplinare
	20

	Expertiză în egalitatea de gen, prevenirea violenței, PSEA și referirea sigură către servicii specializate
	15

	Cunoașterea sistemului local de asistență socială și a măsurilor de ocupare; capacitatea de a adapta instruirea la practica participanților
	15

	Total evaluare tehnică
	50

	Evaluare financiară
	50

	TOTAL GENERAL
	100



10. Dosarul de participare și depunerea ofertelor
· CV-ul persoanei care va presta serviciile, cu precizarea perioadelor, temelor și grupurilor pentru care a susținut instruiri, precum și a experienței relevante în domeniul egalității de gen.
· Copii ale diplomelor de studii sau ale documentelor de formare profesională relevante, după caz.
· schiță de agendă de maximum 2 pagini pentru instruirea unei grupe, structurată pe 2 zile × 4,5 ore, cu obiective, teme și metode practice.
· Oferta financiară completată și semnată, conform Anexei 1.
Dosarul de participare se transmite prin e-mail la office@casmed.md , cu subiectul „Concurs: Expert(ă) în egalitate de gen pentru instruirea asistenților sociali și a specialiștilor din instituțiile locale”, până la 15 noiembrie 2026.

11. Condiții de colaborare și conduită profesională
Expertul/experta va colabora cu managerul de proiect și echipa CASMED, va ține evidența orelor lucrate și va respecta cerințele privind confidențialitatea, protecția datelor personale, integritatea și prevenirea exploatării și abuzului sexual (PSEA). Materialele create în cadrul contractului vor fi predate CASMED în format editabil, pentru utilizare în activitățile proiectului.


Anexa 1. Oferta financiară
Concurs: Expert(ă) în egalitate de gen pentru instruirea asistenților sociali și a specialiștilor din instituțiile locale

Numele și prenumele / denumirea ofertantului: ______________________________________________
Telefon: __________________________  E-mail: ______________________________________________
 
	Serviciu
	Volum estimat
	Preț unitar ofertat (MDL, taxe incluse)
	Preț total (MDL, taxe incluse)

	Servicii de instruire a asistenților sociali și a specialiștilor din instituțiile locale, potrivit Termenilor de referință
	24 de ore
	
	



Confirm că prețul ofertat include întregul pachet de servicii descris în Termenii de referință și că reprezintă costul total al contractării. Oferta este valabilă timp de 30 de zile de la termenul-limită de depunere.

Data: _____________________                          Semnătura: __________________________
2

